CELEX: E2010C0159
Language: sk
Date: 2010-04-21 00:00:00
Title: Rozhodnutie Dozorného úradu EZVO č. 159/10/COL z  21. apríla 2010 o dodatočných zárukách pre Nórsko týkajúcich sa infekčnej rinotracheitídy dobytka

16.12.2010   
            
            
               SK
            
            
               Úradný vestník Európskej únie
            
            
               L 332/43
            
         ROZHODNUTIE DOZORNÉHO ÚRADU EZVO
   č. 159/10/COL
   z 21. apríla 2010
   o dodatočných zárukách pre Nórsko týkajúcich sa infekčnej rinotracheitídy dobytka
   DOZORNÝ ÚRAD EZVO,
   so zreteľom na Dohodu o Európskom hospodárskom priestore, a najmä na jej článok 17, a protokol 1 k dohode, a najmä na jeho článok 4 písm. d),
   so zreteľom na Dohodu medzi štátmi EZVO o zriadení dozorného úradu a súdneho dvora, a najmä na jej článok 5 ods. 2 písm. d), a protokol 1 k dohode, a najmä na jeho článok 1 písm. c),
   so zreteľom na akt uvedený v bode 4.1.1 kapitoly I prílohy I k Dohode o EHP, smernica Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), zmenená a doplnená a upravená na účely Dohody o EHP protokolom 1 k dohode, a najmä jeho článkom 10 ods. 1,
   so zreteľom na akt uvedený v bode 4.2.80 kapitoly I prílohy I k Dohode o EHP, rozhodnutie Komisie 2004/558/ES z 15. júla 2004 o zavedení smernice Rady 64/432/EHS týkajúcej sa dodatočných záruk v rámci spoločenstva pri obchodovaní s hovädzími zvieratami vzhľadom na infekčnú bovinnú rinotracheitídu a schválenie programov na jej zničenie, navrhnutých niektorými členskými štátmi (2), v znení zmien a doplnení,
   so zreteľom na rozhodnutie Dozorného úradu EZVO č. 74/94/COL z 27. júna 1994 (3), ktorým sa mení a dopĺňa rozhodnutie Dozorného úradu EZVO č. 31/94/COL (4), ktorým sa Nórsku zaručujú dodatočné záruky na ochranu jeho štatútu územia bez výskytu infekčnej rinotracheitídy dobytka (IBR),
   keďže:
   
               (1)
            
            
               Rozhodnutím č. 74/94/COL boli Nórsku poskytnuté dodatočné záruky týkajúce sa infekčnej rinotracheitídy dobytka.
            
         
               (2)
            
            
               Od prijatia rozhodnutia 74/94/COL boli právne predpisy Európskej únie o dodatočných zárukách týkajúcich sa infekčnej rinotracheitídy dobytka zmenené a doplnené, aby sa zabezpečila súdržnosť s medzinárodnými predpismi o tejto chorobe a lepšia kontrola v rámci Únie.
            
         
               (3)
            
            
               Rozhodnutím Spoločného výboru EHP č. 48/2005 (5) bolo zmenené a doplnené rozhodnutie 2004/558/ES začlenené do Dohody o EHP ako bod 4.2.80 kapitoly I prílohy I k danej dohode.
            
         
               (4)
            
            
               Nórska vláda považuje svoje územie za územie bez výskytu infekčnej rinotracheitídy dobytka v súlade s článkom 10 ods. 1 smernice 64/432/EHS. Nórsko predložilo Dozornému úradu EZVO podpornú dokumentáciu dokladajúcu, že monitorovanie situácie pokračuje a je zriadený primeraný dohľad, aby územie Nórska ostalo bez výskytu infekčnej rinotracheitídy dobytka.
            
         
               (5)
            
            
               Nórsko požiadalo Dozorný úrad EZVO, aby aktualizoval rozhodnutie č. 74/94/COL s cieľom zohľadniť nové zmeny právnych predpisov v oblasti dodatočných záruk pre obchod s dobytkom v rámci Únie vo vzťahu k ochoreniu infekčnej rinotracheitídy dobytka.
            
         
               (6)
            
            
               V súlade s poslednými právnymi zmenami v oblasti dodatočných záruk pre obchod s dobytkom v rámci Únie vo vzťahu k ochoreniu infekčnej rinotracheitídy dobytka, je z dôvodu jednoznačnosti a právnej súdržnosti vhodné zrušiť rozhodnutie č. 74/94/COL.
            
         
               (7)
            
            
               Nové rozhodnutie ponechá rovnaké záruky doposiaľ udelené Nórsku, a zároveň ich zosúladí s novými kritériami stanovenými príslušnými právnymi predpismi EHP, a najmä zmeneným a doplneným rozhodnutím 2004/558/ES.
            
         
               (8)
            
            
               Opatrenia stanovené týmto rozhodnutím sú v súlade so stanoviskom Veterinárneho výboru EZVO, ktorý pomáha Dozornému úradu EZVO,
            
         PRIJAL TOTO ROZHODNUTIE:
   Článok 1
   V žiadnom kraji v Nórsku sa nevyskytuje infekčná rinotracheitída dobytka.
   Článok 2
   Nórsku sa zaručujú dodatočné záruky týkajúce sa ochorenia infekčnej rinotracheitídy dobytka stanovené rozhodnutím 2004/558/ES v znení zmien a doplnení, pokiaľ ide o obchod s dobytkom v rámci Európskeho hospodárskeho priestoru.
   Článok 3
   Nórsko disponuje rovnakým štatútom ako tie členské štáty EÚ, ktoré sú uvedené v zozname v prílohe II k zmenenému a doplnenému rozhodnutiu 2004/558/ES.
   Článok 4
   Rozhodnutie č. 74/94/COL sa týmto zrušuje.
   Článok 5
   Toto rozhodnutie nadobúda účinnosť 21. apríla 2010.
   Článok 6
   Toto rozhodnutie je určené Nórskemu kráľovstvu.
   Článok 7
   Iba anglické znenie je autentické.
   
      V Bruseli 21. apríla 2010
      
         
            Za Dozorný orgán EZVO
         
         Per SANDERUD
         
            predseda
         
         Sverrir Haukur GUNNLAUGSSON
         
            člen kolégia
         
      
   
   
      (1)  Ú. v. ES 121, 29.7.1964, s. 1977/64.
   
      (2)  Ú. v. EÚ L 249, 23.7.2004, s. 20 a Dodatok k EHS č. 22, 24.4.2008, s. 170.
   
      (3)  Ú. v. ES L 247, 22.9.1994, s. 50.
   
      (4)  Ú. v. ES L 138, 2.6.1994, s. 43.
   
      (5)  Ú. v. EÚ L 239, 15.9.2005, s. 15.